Toshkent shahrini obodonlashtirish va farovonligini oshirish jamgʻarmasini mustahkamlash chora-tadbirlari toʻgʻrisida
(resolution, 2017-10-13)

Arxitektura va qurilish normalariga muvofiq hududiy infratuzilmani yaxshilash, obodonlashtirish, obyektlarni qurish va rekonstruksiya qilish, Toshkent shahrining ijtimoiy-iqtisodiy vazifalarini jadal surʼatlarda hal etish, aholi farovonligini yaxshilash, suv taʼminoti va kanalizatsiya muammolarini bartaraf etish, mahallalarning ichki yoʻllarini taʼmirlash, ijtimoiy obyektlarni qurish va moddiy-texnik bazasini mustahkamlash, ijtimoiy soha xodimlari uchun xizmat uylarini qurish maqsadida: 1. Maʼlumot uchun qabul qilinsinki, Oʻzbekiston Respublikasi Vazirlar Mahkamasining “Toshkent shahrini obodonlashtirish va farovonligini oshirish jamgʻarmasini tashkil etish toʻgʻrisida” 2017-yil 30-sentabrdagi 780-sonli qarori bilan Toshkent shahri hokimligi huzurida Toshkent shahrini obodonlashtirish va farovonligini oshirish jamgʻarmasi tashkil etilgan (keyingi oʻrinlarda — Jamgʻarma). 2. Belgilansinki, Toshkent shahri hokimligining Jamgʻarma ustav jamgʻarmasiga birlamchi ulushi Oʻzbekiston Respublikasi Tiklanish va taraqqiyot jamgʻarmasining Oʻzbekiston Respublikasi Tashqi iqtisodiy faoliyat milliy banki tomonidan qayta moliyalashtiriladigan Toshkent shahri hokimligiga 5 yil muddatga, 2 yil imtiyozli davrni hisobga olgan holda, foiz stavkasi yiliga 2,25 foizni tashkil qilgan holda, qayta moliyalashtiriladigan bankning yiliga 0,25 foiz miqdordagi jamgʻarmasini hisobga olgan holda, komissiya yigʻimlari undirilmagan ravishda 50 mln. AQSH dollari miqdoridagi krediti hisobiga shakllantiriladi. 3. Oʻzbekiston Respublikasi Tashqi iqtisodiy faoliyat milliy banki tomonidan qayta moliyalashtiriladigan Oʻzbekiston Respublikasi Tiklanish va taraqqiyot jamgʻarmasi kreditini soʻndirish prognoz jadvali ilovaga muvofiq tasdiqlansin. 4. Belgilansinki: Jamgʻarma mablagʻlari Oʻzbekiston Respublikasi Vazirlar Mahkamasi bilan albatta kelishgan holda Toshkent shahri hokimligi tomonidan tuziladigan manzilli roʻyxatlarga muvofiq ishlatiladi; Oʻzbekiston Respublikasi Tiklanish va taraqqiyot jamgʻarmasining kreditini maqsadli va samarali ishlatish, shuningdek, Jamgʻarmani oʻz vaqtida shakllantirish yuzasidan ijro etuvchi masʼul organ etib Toshkent shahar hokimligi hisoblanadi; Oʻzbekiston Respublikasi Tiklanish va taraqqiyot jamgʻarmasining jalb qilinadigan kreditini soʻndirish va xizmat koʻrsatish bilan bogʻliq xarajatlar Toshkent shahrining mahalliy budjeti qoʻshimcha manbalari hamda qonun hujjatlarida taqiqlanmagan boshqa manbalar hisobidan amalga oshiriladi. 5. Oʻzbekiston Respublikasi Hisob palatasi (J.A. Xodjayev), Oʻzbekiston Respublikasi Tiklanish va taraqqiyot jamgʻarmasi (Sh. Vafayev) Toshkent shahar hokimligi hamda boshqa manfaatdor vazirliklar va idoralar bilan birgalikda besh kun muddatda Jamgʻarma mablagʻlaridan foydalanish tartibi toʻgʻrisidagi Nizomni va aniq manbalarni koʻrsatgan holda Tiklanish va taraqqiyot jamgʻarmasining jalb qilinadigan kreditini soʻndirish mexanizmini belgilangan tartibda ishlab chiqsin va tasdiqlasin. 6. Oʻzbekiston Respublikasi Tashki iqtisodiy faoliyat milliy banki Oʻzbekiston Respublikasi Tiklanish va taraqqiyot jamgʻarmasi bilan birgalikda Toshkent shahri hokimligiga berilgan kreditni maqsadli va samarali ishlatilishi, shuningdek, oʻz vaqtida qaytarilishi yuzasidan taʼsirchan monitoring oʻrnatsin. 7. Oʻzbekiston Respublikasi moliya vaziriga Oʻzbekiston Respublikasi Tiklanish va taraqqiyot jamgʻarmasining Oʻzbekiston Respublikasi Tashki iqtisodiy faoliyat milliy banki tomonidan qayta moliyalashtiriladigan krediti boʻyicha Toshkent shahar hokimligi majburiyatlariga doir Oʻzbekiston Respublikasining davlat kafolatini berish vakolati berilsin. 8. Mazkur qarorning ijrosini nazorat qilish Oʻzbekiston Respublikasining Bosh vaziri A.N. Aripov hamda Oʻzbekiston Respublikasi Bosh vazirining oʻrinbosari J.A. Qoʻchqorov va Toshkent shahar hokimi R.D. Usmonov zimmasiga yuklansin.